KIRJALLINEN KYSYMYS E-2710/99

esittäjä(t): Pedro Marset Campos (GUE/NGL) komissiolle

(18. tammikuuta 2000)

Aihe: Lietteen kuivatusaseman laajentamishanke Sierra de Fontcalentissa (Alicante, Espanja)

Lietteen kuivatusaseman laajentamishanke Fontcalentissa huolestuttaa monia alueen asukkaita. He valittavat epämiellyttävästä hajusta laitoksessa ja sen ympäristössä. Viranomaiset ovat ilmoittaneet, että ympäristövaikutusten arviointia ei tehty, koska alue on jo nyt rappeutunut kiinteän yhdyskuntajätteen kaatopaikan vuoksi, joka on erotettu lietteen kuivatuslaitoksesta vain vallilla. Lietteenkuivaamon vieressä oleva kaatopaikka on aivan täynnä, mutta jätettä tulee koko ajan lisää. Kaatopaikalla on myös tulipaloja. Yksitoista järjestöä, joiden joukossa on asukasyhdistyksiä, yhteiskunnallisia järjestöjä ja ympäristönsuojelujärjestöä, on ilmaissut vastustavansa Alicanten kaupungin jätevesilaitoksista tulevaa lietettä käsittelevän laitoksen laajentamista ja ovat valittaneet (toisinaan laittomasta) jätelietteen tuomisesta kuivattavaksi. Alueesta on tullut jätteen, hyönteisten pienten jyrsijöiden ja sietämättömien hajujen keskus.

Lietteen kuivausala on nyt 130 000 neliömetriä. Liete levitetään laajalle avoimelle alueelle, jossa kuivuminen kestää kaksi kuukautta ja mätänemisprosessien tuottamat erittäin saastuttavat nesteet ovat sateen ja tuulen riepoteltavina.

Asukkaat valittavat, että lietettä kaadetaan toisinaan Emarasan salliman alueen ulkopuolelle, mikä rikkoo jätteistä 21. huhtikuuta 1998 annettua lakia 10/98. Tällainen jätteen dumppaaminen, heitteille jättäminen ja holtiton purkaminen on erittäin vakava rike.

1. Onko komissio tietoinen tästä tilanteesta?

2. Voiko komissio ilmoittaa, onko tämän jätelietelaitoksen laajentamishankkeesta tehty ympäristövaikutusten arviointia tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1) mukaisesti ja noudattavatko asianomaiset viranomaiset jätteitä, pakkauksia ja pakkaamista koskevia direktiivejä?

3. Voiko komissio asettaa saataville kaikki tiedot, joita se voi saada Espanjan viranomaisilta tästä asiasta?

(1) EYVL L 175, 5.7.1985, s. 40.

Margot Wallströmin komission puolesta antama vastaus

(22. helmikuuta 2000)

Komissio ei ole perillä parlamentin jäsenen esittämistä asioista, eikä se tiedä, onko kyseisestä hankkeesta tehty tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY mukaista ympäristövaikutusten arviointia.

Kyseisen direktiivin 2 artiklan mukaan arviointi on tehtävä ennen luvan myöntämistä sellaisesta hankkeesta, jolla odotetaan olevan merkittäviä ympäristövaikutuksia ennen kaikkea hankkeen laadun, koon tai sijainnin perusteella. Säännös koskee direktiivin liitteissä I mainittuihin luokkiin kuuluvia hankkeita, mutta sitä voidaan soveltaa myös liitteessä II mainittuihin luokkiin kuuluviin hankkeisiin, jos jäsenvaltio katsoo hankkeen ominaisuuksien perusteella sen olevan aiheellista. Direktiivin liitteen II kohdassa 11 mainitaan teollisuus- ja kotitalousjätteiden käsittelylaitokset sekä lietteen läjitysalueet. Näihin luokkiin kuuluvista hankkeista on siis tehtävä direktiivin 510 artiklan mukainen arviointi, jos jäsenvaltio pitää sitä hankkeen luonteen perusteella tarpeellisena. Tällaiset laitokset mainitaan myös direktiivin 85/337/ETY muuntamisesta annetun direktiivin 97/11/EY(1) liitteen II kohdissa 11 ja 13.

Komissio on pyytänyt Espanjan viranomaisilta tietoja parlamentin jäsenen esille ottamista asioista tarkistaakseen, onko tässä tapauksessa noudatettu edellä mainittuja direktiivejä sekä jätteistä 15. heinäkuuta 1975 annettua neuvoston direktiiviä 75/442/ETY(2), sellaisena kuin se on muutettuna 18. maaliskuuta 1991 annetulla neuvoston direktiivillä 91/156/ETY(3).

Kirjallisessa kysymyksessä annetut tiedot eivät anna komissiolle aihetta epäillä, että tässä tapauksessa on rikottu pakkauksista ja pakkausjätteistä 20. joulukuuta 1994 annettua Euroopan parlamentin ja neuvoston direktiiviä 94/62/EY(4).

Komissio tiedottaa parlamentin jäsenelle asian kehittymisestä.

(1) EYVL L 73, 14.3.1997.

(2) EYVL L 194, 25.7.1975.

(3) EYVL L 78, 26.3.1991.

(4) EYVL L 365, 31.12.1994.